Summary: Cando apenas a metade da poboación do Estado conta coa pauta completa da vacinación, a ministra de Sanidade, Carolina Darias, confirma que será necesaria unha terceira dose dos compostos que exixen dúas picadas, amais dunha inxección anual, para manter o nivel de protección das vacinas.

Haberá que inocular unha terceira dose de reforzo da vacina contra a Covid-19, recoñeceu esta sexta feira a ministra de Sanidade, Carolina Darias, que non quixo pór data ao comezo desta parte do proceso de inmunización. Mais, o primeiro é "seguir vacinando a todo o mundo até acadar, se é posíbel, o 100%" da poboación do Estado, precisou Darias nunha entrevista. A ministra adiantou que, "sen ningunha dúbida", cada ano se terá que recibir unha nova picada para manter o nivel de protección contra o coronavirus. Para iso, sinalou, o Executivo do Estado asinou un contrato de 1.800 millóns de euros con Pfizer e de 480 millóns de euros con Moderna, co fin de garantir a subministración de inxeccións en 2022 e 2023. Albert Boula, director executivo de Pfizer, recoñecera en abril que unha terceira dose sería necesaria para manter o nivel de anticorpos. Xa a comezos de xullo, a farmacéutica privada anunciou que ían efectuar a solicitude para autorizar a terceira dose, despois de finalizar un estudo ao respecto. Problemas coa vacinación en Madrid Darias criticou o "caótico" proceso de vacinación na Comunidade de Madrid, que hai uns días solicitou máis picadas a pesar de ter un millóns de doses gardadas sen utilizar, "non sorprende que no resto de territorios non pase isto?", cuestionou a titular de Sanidade. Esta situación non se deu con Gobernos de "todo signo e cor", salientou, antes de explicar que todos os territorios sabían a cantidade que ían recibir, "fixemos con eles proxeccións, que dispositivo tes que ter para a picada: todos os escenarios distintos". Resposta a Euskadi Esta semana, o lehendakari Iñigo Urkullu reiterou a petición ao Goberno do Estado para que o uso da máscara volvera ser obrigatorio. Darias defendeu que a norma aprobada vai na liña do que solicita Urkullu, e que este deber xa se inclúe no caso de que haxa moita xente na rúa. A OMS critica a inxección extra, "que incrementa a desigualdade" Francia e Israel iniciaron a inoculación da terceira dose a semana pasada a persoas con imnunodepresión, o que está sendo cuestionado desde a Organización Mundial da Saúde (OMS). O presidente do Comité de Emerxencia da institución, Didier Houssin, destacou que "os datos científicos non xustifican polo momento esa dose de reforzo, que ademais incrementa a desigualdade". O obxectivo da OMS é que o 10% da poboación mundial estea vacinada en setembro. "Coa segunda dose tería que ser suficiente" aclara a experta do CSIC Margarita del Val, e se algunha vacina non cumpre "é mellor descartala". Nos Estados Unidos, o coordinador da xestión da pandemia, Anthony Faucci, pediu un "proceso rigoroso baseado na ciencia" para determinar se é precisa.


Summary: Arela Comunicación vén de lanzar unha web que selecciona e organiza un cento de pequenos produtores e establecementos galegos que realizan vendas por Internet. Busca amosar que no comercio local "hai alternativas" para competir coas grandes superficies e plataformas

A web inclúe polo de agora un cento de tendas, pero que continúa en actualización, incorporando novos comercios e produtosEste venres celébrase o black friday, unha xornada de descontos no comercio nacida hai algunhas décadas nos Estados Unidos e que pouco a pouco gaña peso tamén en Galicia. En boa medida funciona como un día para que os comercios (sobre todo os de gran tamaño) se liberen de parte do seu stock de produtos antes das semanas de nadal. E vén sendo criticada polo comercio pequeno e local, incapaz de competir con estes descontos e que ve como pouco a pouco vai perdendo espazo ante as grandes superficies e as compras por Internet a través de plataformas como Amazon ou AliExpress.Coincidindo con esta data, a axencia Arela Comunicación Sostible decidiu lanzar unha selección de pequenas tendas galegas que realizan vendas online. É un xeito de competir co black friday e, en xeral, coa dura competencia que exerce o gran comercio. Unha forma, tamén, de dar a coñecer a produción de calidade elaborada por profesionais locais, e de facilitar o contacto co consumidor final. Pensado, ademais, nas compras de Nadal e Reis."Os xigantes do comercio online captan a maior parte das compras na rede e os usuarios deixamos de comprar nas nosas tendas de proximidade"Cos pés na Terra e os produtos na nube é o nome da paxina, que aparece dividida en seccións: agasallos, alimentación, artesanía, beleza, decoración, libros, mascotas, nenas e nenos, xardín, xogos... A web inclúe polo de agora un cento de tendas, pero que continúa en actualización, incorporando novos comercios e produtos. Dende Arela destacan que "as compras online e as tendas en liña forman parte do noso día a día como consumidores" e que na actualidade "os xigantes do comercio online captan a maior parte das compras na rede e os usuarios deixamos de comprar nas nosas tendas de proximidade porque consideramos que é máis rápido e fácil comprar en Amazon, AliExpress…". "Existe un tecido moi importante de pequenos e medianos ecommerce distribuídos por toda a xeografía galega, creando postos de traballo e contribuíndo ao futuro de lugares pequenos""Queremos amosar que hai alternativas", din, subliñando que en Galicia hai empresas "que están traballando moi duro para ter visibilidade, con ideas moi boas e con produtos de gran calidade". E engade que "compartir esta listaxe de tendas en liña galegas, comprar e recomendar os seus produtos, tamén é defender o comercio local", pois "existe un tecido moi importante de pequenos e medianos ecommerce distribuídos por toda a xeografía galega, creando postos de traballo e contribuíndo ao futuro de lugares pequenos".Así, na listaxe aparecen tendas de Paderne, Nigrán, A Illa de Arousa, Cervantes, Betanzos, Lalín, Vedra, Muxía, Cambados, Allariz, Verín, Vilar de Barrio, A Fonsagrada, Vilardevós, Chantada, Malpica, Carnota, Bueu, Monterroso, Tomiño, Fisterra, Moaña, Poio, Melide, Viana do Bolo, Bergondo, Fene ou Mondoñedo, ademais de, por suposto, as sete grandes cidades. Na súa web, Arela ofrece tamén consellos dirixidos aos pequenos comercios para "optimizar a súa tenda en liña para vender en black friday". E lembra que "entramos na tempada clave para o comercio electrónico e as tendas en liña. Tres meses (novembro, decembro e xaneiro) nos que se concentran as campañas máis importantes do ano (Black Friday, Nadal e Rebaixas)".


Summary: Vicente Rivas é unha cara nova en primeira liña, pero leva máis de 30 anos vinculado na política, no BNG. Foi de feito, candidato e concelleiro en Cee hai 24 anos. Agora volve para "liderar" (non lle gustan nada esas palabras de mando unipersonal) este novo BNG vimiancés, despois desta últim a convulsa lexislatura.

Para todos eses veciños e veciñas que non o tiveran escoitado, seguro que ficaron sorprendidos pola súa dialéctica durante as visitas que leva facendo esta semana, no marco desta campaña para unhas eleccións do máis impredecibles na capital de Soneira: QPC: Como afronta estas eleccións o novo BNG de Vimianzo despois de tantas cousas que pasaron nesta lexislatura? Afrontámolas con ilusión, porque a maioría da lista somos xente que comeza de novo (non é o meu caso), e son como rapaces con zapatos novos. Por outra parte, foi unha tristura, unha "traición", ou como mínimo unha deslealdade, o comportamento do anterior alcalde. Ademais das relacións políticas había unhas relacións de amizade que non se poden esquecer. Eu levo 25-30 anos sendo o seu amigo, e iso non se pode esquecer dun día para outro. Os que temos experiencia, levamos unha decepción polo que pasou, pero é un exemplo dunha epidemia que aconteceu en todo o país, non só en Galicia, cando fai 4 anos houbo un espellismo que se chamou Podemos, que se chamou Pablo Iglesias, que como flautista de Hammelin foi convencendo a xente e que sentou como unha verdadeira plaga para o BNG, provocando deslealades e erros. Pouco a pouco a xente vaise dando conta dese erro e vai volvendo. Nese entido, o propio Antelo está recoñecendo nos últimos días, que foi un erro inmenso, porque da man do BNG conseguiu o mellor resultado histórico en Vimianzo, non só do nacionalismo, se non que nunca conseguira un partido unha maioría así en Vimianzo. Todo coa imaxe do BNG. Cando foi imputado o BNG viu que era unha imputación inxusta, unha manobra da oposición, e o BNG volcouse no seu apoio. Que despois o deixara nun momento dado foi un erro, porque se desprendeu dunha cobertura política, que ademais despois provocou un erro político tremendo pola súa parte, porque pola súa denuncia perdemos a presencia dun deputado provincial no parlamento. Primeiro apareceu ca elite das Mareas, proclamando que forma parte da creación do partido instrumental. Pero despois de todos os cristos que tiveron… de repente, da nada, crea o seu partido en febreiro. E agora asegura na prensa que segue a ser o mesmo BNG de sempre. Está moi perdido, non se entende cos seus movementos. En definitiva, véxoo con tristeza porque podería terse confirmado unha maioría afianzada do nacionalismo en Vimianzo, pero por desgraza coa maioría absoluta se endiosou, sufriu enaxenación de poder, e foi eliminando aos que non lle dicían "si buena". Agora Antelo é o Rei Sol, non deixa de ser unha figuar estelar, cunha constelación ao seu arredor, que non miran máis á súa alcaldía. Un día subiuse ao Castelo e proclamouse noble feudal… Agora é Manolo Antelo e a súa circunstancia". QPC: Vicente Rivas é xa un veteranos de guerra en política municipal. Cóntanos que viñas facendo estes últimos anos e como te decides a dar o paso á primeira liña? Son un afeccionado de toda a vida. Onde vexo unha causa perdida, alí me apunto. A min me gusta xogar ao póker e perder. Eu sempre militei no BNG, fun candidato en Cee fai 24 anos, fun concelleiro, cun resultado discreto. Volvín recuncar e me considerei censurado porque confiaron no BNG para Europa e non confiaron en min para o Concello. E eu que son de quererme pouco a min mesmo (son Marxista no sentido de Groucho Marx, no sentido de que "nunca formaría parte dun club que me aceptase como socio), din un paso atrás. Agora levo moitos anos entre Vimianzo e Camariñas, pois vivo na parroquia de Carnés, e teño o meu estudio de arquitectura na Ponte do Porto, onde me dedico a facer obras a particulares. Antes de 2007 íame moi ben, e despois vaime menos ben pero imos tirando. A nivel político, son unha voz super recoñecida no seo do BNG nacional como verso libre, pero democrática. Sempre estou poñendo enmendas pero aceptando os resultados. De feito, eu considéronme de centro, como un pequeno burgués orgulloso de selo, pero cando falo con alguén de centro, parezo de extrema esquerda. Porque en España, hai un desprazamento político cara a dereita, porque para min, o PSOE non é esquerda, dende logo, é centro. Por exemplo considero que os saltos de Ferroatlántica deberían ser xestionados polo goberno, pero parece que son stalinista que quere expropiar a Villar Mir… QPC: Parece que serán unhas eleccións tremendamente igualadas… 4 candidaturas absolutamente novas. Cres que haberá un cambio radical no pleno? Non o sei, a verdade. Eu falo coa xente e a xente di moitas cousas, e todos din que "o pensará". Estou intentando chegar a todas as casas, especialmente no rural que o papei enteiro. E intento falar coa xente, contar o noso, pero tamén escoito. E a xente sabe moito, de cando eu era neno a agora, mellorou en todo. Culturalmente, en información… á xente non se lle engana. Xa non hai carretaxe. A xente vota o que lle peta. QPC: E que che pareceu a oposición ofrecida por PP e PSOE? Pareceume mal. Todo o mundo xogou moi mal. Eu parto de que o contrario sempre ten parte da razón. Cando son temas discutidos e discutibles, todos temos partes de razón. Iso xa che obriga a ser autocrítico contigo mesmo e tamén a escoitar mellor ao resto. Por iso, eu considero que os plenos na política local deberían ser máis como unha reunión de amigos que como unha pelexa de bar. E aquí é o peor. Cando fun concelleiro en Cee, a pesar do meu nulo éxito, ao remate íamos a tomar a cervexa xuntos, e non había problema. Mesmo comíamos algunha vez xuntos, dende posicións ideolóxicas moi distintas, pero dende o respecto e intentando traballar polo ben do pobo. Se entramos podemos dicir moitas barbaridades pero ningunha será para non poder ir tomar unha cervexa ao remate. Pero o caso de Vimianzo é a ostia, é que as outras listas non se sabe de onde saen. Por un lado "Manuel Antelo Sociedad Anómima" Por outro, a candidatura de Mónica Rodríguez, que non me atrevo a chamar PSOE polo seu pasado tránsfuga, co seu "pequeno" amigo do sur, que puxo os seus acólitos para conseguir acceder á presidencia da Deputación. Unha candidatura que foi antes herdeira dun tío alcalde que vía o concello como unha área de negocio, que despois foi independiente, e de que despois volve da man do seu "pequeno gran home". Por outra parte, a candidata do PP, que é veciña miña e é unha boa rapaza, mesmo colaboramos algunha vez no eido laboral. Pero leva de 3º a un que foi cabeza de Terra Galega, que foi do PSOE e mesmo se achegou ao BNG… QPC: Cres que as eleccións xerais do 26 de abril, nas que o BNG recuperou a liña ascendente tras moitos anos de retroceso, influirán nas do 28 de maio, ou cres que Xerais e Municipais non se poden relacionar porque son de naturezas diferentes? Un pouco si, pero moi limitadamente. Inflúen máis os detalles locais. Que subise Pedro Sánchez pode axudar ás candidaturas que van ca marca PSOE… pero é que o caso de Vimianzo é singular. QPC: Nunha frase: Que necesita Vimianzo? O noso programa vai de ideas, non de como gastar os cartos. "O noso programa é o proceso, non o resultado". QPC: Cal é o proxecto estrella do voso programa? Temos Catro puntos fundamentais: Coidar a xente: é dicir que concello e xente nos coidemos mutuamente, facendo noso "o dereito á busca da felicidade", como nos EEUU, que se traduce no que a xente necesite segundo o momento. Hai unha poboación envellecida nas aldeas, e si que hai unhas necesidades sociais que que deberían ser prioritarias, pero iso deben decidilo os propios veciños.Por exemplo, temos no programa por exemplo a creación duns Centros de convivencia, que se derivarán como queiran os veciños. Outro punto trata de solventar unha das máis importantes carencias do Concello: que non temos Plan Xeral de Ordenación Municipal. E polas nosas profesións, os meus compañeiros Roberto Roget ou Manolo Soto, temos grandes ideas medioambientais para desenvolvelo, pero sempre dende a participación e o consenso.Unha cousa que sempre se nos esquece é que Vimianzo ten costa, e como digo eu, temos 3 costas, e temos que desenvolver actividades para elas. Temos os 100 metros de Sabadelle, no centro do litoral da Costa da Morte. Temos un portiño, cunha carpintería, onde vive e atraca o único mariñeiro con barco en Vimianzo, como é Cereixo, unha potencia histórica. E temos unha terceira costa, que é a parroquia de Bañiñas, que ten un treito de costa do encoro da Fervenza, que hai que potenciar a creación de usos máis alá de almacenar enerxía para o señor Villar Mir. Temos que traballar para o agro, o sector primario hai que desenvolvelo. Ademais, hai outro sector, no que estou metido, un gran sector forestal. Algúns ben xestionados, pero outros totalmente deordenados. Fai falta unha ordenación. A xente nova non sabe nin onde están as súas fincas. E o catastro a nivel forestal é un desastre e non se corresponde.A partir do PXOM temos que reactivar todas estas actuacións, e tamén o desenvolvemento de infraestruturas, como é a vía de A Piroga ata Regoelle, Dumbría, que non debe ser municipal polo seu tráfico, debería ser Provincial ou Autonómica, e temos que pelexar por transferila, como a que vai dende Cereixo cara Leis, cara Muxía. Hai tamén outras dúas ideas básicas: desenvolver a economía a nivel local. É triste que a meirande exemplo de desenvolvemento industrial sexa a creación dun almacén de cervexa no polígono… paréceme unha pobre ambición. Cando outras empresas se marcharon do concello, como Induplan: cando tivo Gerca para instalarse nun polígono que está como está a medio gas… é que algo se fixo mal. Ou que pechara unha fábrica textil en Treos non é para estar orgullosos.Dende o Concello hai que promover o xurdimento e dar facilidades á creación de iniciativas empresariais en temas de tecnoloxía para que a mocidade formada non teña que marchar. Por exemplo, intentar crear no polígono, unha incubadora de iniciativas empresariais, dando facilidades para que nazan. Sería unha alegría que o Xindows do futuro fose creada nun pequeno lugar da comarca de Soneira.Ademais, urxe axilizar a administración. Eliminar leis, que a burocracia é demasiado pesada para todo. Que pasa no Concello que cambiou 5 veces o técnico; e que estivo moito tempo sen secretaria municipal? A lei di que a licenza de obras se tiña que dar en 3 meses e en Vimianzo se a conseguías nun ano era un éxito.Falta operatividade, e creo que o alcalde, no seu afán de Rei Sol, nunca quixo deixar cousas sen que estivesen ao seu control, e iso o que provoca é un tapón, un embudo. QPC: A túa lista está formada por Lorena Suárez, Saleta Ameixeras, Óscar Soto, Roberto Roget, Manuel Soto, Martín Peña, Clementina Martínez, Elena Campos, Manuel Martínez, Irene Suárez, Mercedes Pérez Queiro e Martín Caamaño.:Cales son os puntos fortes do teu equipo? Temos un exceso de autocrítica, un exceso de ilusión. É certo que nos custou moito completala, porque moita xente recibiu presións bestiais. Pero conseguimos unha lista tremendamente formada. Eu son arquitecto; a nº2 é profesora e enfermeira; a nº3 é enxeñeira forestal; o nº4 é gandeiro, e coñece o sector agrícola de sobra; o nº5, que non é militante, foi un descubrimento para nós, que se incorporou precisamente polas presións, e é un dos almas máters da Via Mariana, e un activo vivo de Baíñas; o nº6 catedrático da universidade especialista en medio ambiente… E moita xente nova que se foron unindo ante estas presións. En todo caso, eu vou de primeiro por ir, porque ten que ir un, pero a min non me gusta a palabra alcalde, eu o relaciono a unha política caciquil. Eles todos fixeron o programa. Se chgeamos ao goberno imos ser un auténtico goberno global.


Summary: A Sareb comunica por carta á Cámara galega que non lle facilitará o listado que reclama a comisión de investigación das antigas caixas para coñecer os detalles dos máis de 5.000 millóns de euros de activos que absorbeu da entidade herdeira de Caixa Galicia e Caixanova

Primeiro torpedeo ao reinicio da investigación sobre a fusión e quebra das antigas grandes caixas de aforro galegas. Dende o pasado xaneiro os grupos do Parlamento de Galicia traballan de novo na comisión de investigación sobre a desaparecida Novacaixagalicia, que tras tres anos de parálise foi reaberta cos límites determinados polo PP, que procura un peche rápido. Entre as escasas concesións dos populares á ampliación dos traballos está a incorporación de nova documentación, pero a achega dun dos informes solicitados vén de ser bloqueada pola entidade estatal que tiña que facilitalo: a Sociedad de Gestión de Activos Procedentes de la Reestructuración Bancaria (Sareb). Isto é, o banco malo participado polo Estado que foi creado para quedar co 'ladrillo tóxico' das entidades rescatadas. O que o Parlamento pediu, concretamente, ao banco malo é un "listado" dos "activos traspasados" por NCG Banco durante o proceso de reestructuración. Dito doutro xeito, unha lista das propiedades inmobiliarias sen vender e dos créditos concedidos a ese sector dos que a entidade resultante da fusión e bancarización das caixas se tivo que desprender como parte das condicións para acceder aos fondos públicos do rescate. Naquela operación o Fondo de Reestructuración Ordenada Bancaria (FROB) inxectou en Novagalicia algo máis de 5.400 millóns de euros e, á súa vez, o banco trasferiu á Sareb activos considerados tóxicos por importe de 5.096,9 millóns de euros. O banco malo absorbeu en 2012 máis de 5.000 millóns de euros de activos tóxicos dentro da operación de rescate das antigas caixas O importe total dos activos tóxicos transvasados ao banco malo é parte da escasa información que Novagalicia e a propia Sareb fixeran pública daquela operación. Fixérano, nomeadamente, na obrigada comunicación de NCG Banco á Comisión Nacional do Mercado de Valores en decembro de 2012. O banco malo quedaba o lastre inmobiliario das vellas caixas e a cambio entregáballe á entidade rescatada "valores de renda fixa" que contaban "coa garantía irrevogable do Estado español". Tratábase, informaban daquela, dun mecanismo semellante ao que atinxiu ao resto de caixas rescatadas. Neste contexto, unha vez aprobada a solicitude de documentación o presidente do Parlamento, Miguel Santalices, fíxolla chegar formalmente á Sareb, que respondeu cunha carta chegada ao Parlamento o pasado día 18. Na resposta, de apenas cinco liñas, o banco malo di "lamentar comunicar" ao lexislativo galego que "non pode dar cumprimento á solicitude". Faino, asegura, porque a información solicitada "afecta a persoas físicas" e está "suxeita" á lei de protección de datos. Ademais, agrega, o contrato polo que Novagalicia Banco lle traspasou os activos tóxicos inclúe unha cláusula de confidencialidade. A Sareb alega que os datos reclamados polo Parlamento son confidenciais e están amparados pola lei de protección de datos Así as cousas, a Cámara galega quedará sen coñecer con exactitude ata onde chegaron as alegrías inmobiliarias das antigas Caixanova e Caixa Galicia, os nomes das promotoras e construtoras que se beneficiaron dos seus créditos e as propiedades que non foi quen de vender. Deste xeito, o máis semellante a unha información sobre esta área das malogradas caixas é o paquete inmobiliario que ofertaba Novagalicia Banco inmediatamente despois do rescate. Naquela altura NCG ofertaba máis de 9.000 vivendas a través da súa firma inmobiliaria. Delas, apenas o 40% se atopaban en Galicia. Aquel portal non incluía, no entanto, información ningunha sobre os préstamos e promocións inmobiliarias fracasadas durante os anos da burbulla. Ante esta primeira negativa a formación que incorporou esta petición ao plan de traballo da comisión, o BNG, valorará tramitar unha queixa formal ao respecto. Agardará, non obstante, a coñecer a dispoñibilidade ou non do resto da documentación solicitada. Fontes parlamentarias consultadas por Praza.gal subliñan, non obstante, que a negativa do banco malo a colaborar co Parlamento de Galicia ten escasa "xustificación" non só polo tempo transcorrido dende a trasnferencia de activos, senón tamén polo feito de que boa parte da documentación manexada pola comisión ten "carácter reservado", polo que os datos persoais que eventualmente puidesen figurar no informe estarían acollidos a esa mesma precaución.


Summary: Denuncia que impor a auto diagnose e o pagamento dos antíxenos en lugar de reforzar a atención primaria é un paso máis na privatización da sanidade.

A portavoz nacional do BNG, Ana Pontón, aproveitou a homenaxe que a fronte nacionalista lle rendeu a Castelao na súa Rianxo natal no aniversario do seu pasamento, para destacar a plena actualidade do legado dunha das personalidades políticas que máis contribuíu á defensa de Galiza como nación. "Foi, é e será un referente, un imprescindible (...), poucos demostraron tanto amor e tanta entrega a este País", subliñou, "por iso honramos a súa memoria e reivindicamos a vixencia do seu pensamento". Nun concorrido acto, Pontón destacou que o Bloque se sente orgulloso herdeiro de Castelao porque, alegou, "a esencia do BNG é defender Galiza, e quero recalcalo porque se ben o mundo de hoxe é outro, hai algo que non mudou: a necesidade do nacionalismo para darlle futuro ao País, que precisa como nunca unha forza política coas mans libres para defender os nosos intereses fronte a un centralismo cada vez máis madrileño que actúa de freo". "Urxe un proxecto modernizador e vangardista, que pense Galiza en grande, con ambición e desde a confianza", dixo Pontón. Tamén agora, recalcou, "urxe un proxecto modernizador e vangardista, que pense Galiza en grande, con ambición e desde a confianza. O BNG, -dixo-, ten ese proxecto e a capacidade de poñelo en marcha", priorizando os intereses dos galegos e das galegas en contraposición ós que practican "a confrontación estéril ou o servilismo inútil, ambos iguais de letais, igual de tóxicos". "A defensa de Galiza, esa é a esencia do BNG", recalcou. Pontón preguntouse, xunto ao busto do ilustre rianxeiro, cales serían as estampas que hoxe incluiría Castelao nun álbum Nós inspirado na Galiza de 2022, e aventurou que o lapis creativo do rianxeiro denunciaría o centralismo económico e político, o espolio dos recursos naturais, a emigración da xente moza, o declive do sector industrial, a desesperación dos produtores que soportan prezos por debaixo de custe ou o retroceso do sector pesqueiro cunha frota cada vez máis minguada. "Seguro que o impacto das cotas de pesca lle inspirarían unha estampa non moi diferente a aquela á que lle puxo por título As sardiñas volverían se os nosos gobernos quixesen", destacou. A intervención da líder nacionalista tamén incluíu a posición do BNG en relación á reforma laboral do Goberno de PSOE-Unidas Podemos, cunha mensaxe contundente e transparente: non participará nun lavado de cara da reforma do PP A intervención da líder nacionalista tamén incluíu a posición do BNG en relación á reforma laboral do Goberno de PSOE-Unidas Podemos, cunha mensaxe contundente e transparente: non participará nun lavado de cara da reforma do PP, porque a clase traballadora merece recuperar os dereitos perdidos. "O BNG está onde sempre estivo, na defensa da liberdade, da democracia e dos dereitos dos traballadores e das traballadoras, -subliñou Pontón-, e para poñer fin á precariedade, ós baixos salarios e á explotación brutal que é pan de cada día de miles de persoas hai que derrogar integramente a reforma laboral de 2012". Neste sentido, recalcou, "a posición do Bloque está clara: non imos apoiar un lavado de cara da reforma laboral do PP". Liñas vermellas De feito, a portavoz nacional indicou cales eran as "liñas vermellas" que non son outras que a recuperación de dereitos, como a indemnización de 45 días por ano, os salarios de tramitación nos despidos improcedentes, a autorización dos EREs desde a Administración e acabar coa barra libre para despedir. Igualmente, que se permita negociar melloras nos convenios estatais a nivel galego ou recuperar os dereitos en materia de clasificación profesional, salarios e mobilidade que había antes da contrarreforma. "Hai unha maioría que permite a derrogación e a recuperación de dereitos e o Goberno do Estado debe decidir se pacta coa dereita ou cumpre a palabra dada, porque as urnas falaron e deron unha maioría suficiente para poñer fin a esa contrarreforma", sintetizou. A líder nacionalista concluíu a súa intervención convidando a traballar co obxectivo de abrir un tempo novo en Galiza cun BNG liderando o Goberno do País. Sexta onda En plena sexta onda e cos contaxios en récord diario, cunha atención primaria e un persoal sanitario desbordado, A intervención da líder nacionalista tamén incluíu a posición do BNG en relación á reforma laboral do Goberno de PSOE-Unidas Podemos, cunha mensaxe contundente e transparente: non participará nun lavado de cara da reforma do PP. "Xa nin disimulan a súa incapacidade e ante o colapso da sanidade non reforzan con máis medios e recursos, pídenlle a cidadanía que se auto diagnostique. Que será o seguinte, facernos na casa as analíticas?", interpelou tras denunciar o empeño en "desmantelar" a sanidade pública para favorecer á privada, "como fai o PP, pero terán ao BNG en fronte porque é un atentado contra a saúde da cidadanía". A líder nacionalista concluíu a súa intervención convidando a traballar co obxectivo de abrir un tempo novo en Galiza cun BNG liderando o Goberno do País. "Un reto que require de toda a humildade, intelixencia colectiva e ambición para ampliar a base social do nacionalismo, para sumar a cada vez máis cidadanía que ve no Bloque un proxecto gañador capaz de disputarlle a hexemonía e Presidencia da Xunta ao PP". O reto de liderar o goberno Un reto que pasa por "dar un gran salto adiante" nas eleccións locais aproveitando a fortaleza dos gobernos municipais, destacou no acto no que tamén participou o alcalde de Rianxo, Adolfo Muíños, e a portavoz local, Mercedes Pimentel. "Temos un proxecto que nace da ambición e da confianza no País para construír unha Galiza máis xusta, con servizos públicos fortes e con benestar social; que sexa vangarda en ciencia e coñecemento; en primeira liña na loita contra a emerxencia climática, con oportunidades para a xente moza, unha Galiza feminista e igualitaria", salientou, "é para conseguila seguiremos o exemplo de Castelao e dos homes e mulleres que coma el soñaron unha Galiza en grande e dona do seu futuro, e nunca deixaron de loitar para facela realidade", concluíu.


A xuíza instrutora sinala que as dúas administracións concederon autorizacións para o evento malia non realizar durante anos ningunha actuación de mantemento da zona que afundiu ferindo centos de persoasA xuíza instrutora do accidente ocorrido o 12 de agosto de 2018 durante a celebración en Vigo do Festival O Marisquiño, no que resultaron feridas centos de persoas ao afundirse parte dun paseo marítimo, vén de citar a declarar como investigados (antiga figura do imputado) a dous técnicos da Autoridade Portuaria de Vigo e outros dous do Concello.No auto a xuíza sinala que "a día de hoxe non consta que nin o Porto, como titular do devandito paseo sobre o mar, nin o Concello, como asinante da acta de entrega das obras e do convenio no que se fai cargo do mantemento, realizasen ningunha actuación nin inspección para o mantemento e conservación das devanditas obras nin se requirisen un ao outro para iso, a pesar dos moitos anos transcorridos desde a súa construción inicial e a súa remodelación co proxecto Abrir Vigo ao Mar". "Non obstante o cal", engade o auto, "ambas entidades concederon sendas autorizacións para o evento".Tras o afundimento do paseo o Concello e o Porto, presidido polo popular Enrique López Veiga, culpáronse mutuamente do sinistro atribuíndose a responsabilidade do mantemento dese espazoO auto do Xulgado de Instrución número 3 de Vigo que investiga o caso prodúcese tras analizar os informes periciais e diversa documentación e nel a xuíza di que tras a construción hai máis de 30 anos da estrutura que sustentaba o paseo afundido "non foi levada a cabo por ningunha das entidades titulares, cesionarias ou usuarias da devandita construción sobre o bordo marítimo actividade ningunha de conservación ou mantemento, a pesar de que os paneis prefabricados se atopaban a pouca altura sobre o nivel do mar e na zona de salpicaduras, que é onde o ambiente marítimo causou maiores danos sobre os paneis de formigón e aceiro". Todo iso, segundo consta no auto, "provocou a rotura da estrutura por colapso como consecuencia do avanzado estado de corrosión do armazón de aceiro dos paneis prefabricados que a sostiñan durante a celebración do evento".Tras o afundimento do paseo, o Concello, gobernado polo socialista Abel Caballero, e o Porto, presidido polo popular Enrique López Veiga, culpáronse mutuamente do sinistro atribuíndose a responsabilidade do mantemento dese espazo, incluído no acordo Abrir Vigo ao Mar polo que hai tres décadas varias zonas portuarias foron urbanizadas e cedidas ao Concello para uso público. Agora o xulgado sinala que tanto o Porto como o Concello, a pesar da falta de mantemento, concederon autorizacións para o evento. A xuíza di que, por iso, dedúcese "indiciariamente" a posible comisión dun delito de lesións por imprudencia.O auto tamén pide diversa documentación ao Porto, o Concello e o Real Club Náutico de Vigo, veciño da estrutura afundida, sobre posibles queixas ou reclamacións previas sobre o estado da zonaO auto empraza á Autoridade Portuaria como responsable civil, "dada a cesión de uso sobre o terreo da súa titularidade realizada sen ter constancia da existencia de revisións ou inspeccións levadas a cabo por calquera cesionario desde que se construíu a estrutura colapsada" e cita á directora do Porto en calidade de responsable civil para que aclare as circunstancias da firma do contrato de cesión de uso do devandito terreo á empresa que celebraba O Marisquiño. Igualmente, pide ao Porto que informe sobre a identidade do director técnico ou do técnico encargado do control e supervisión do estado das infraestruturas da súa titularidade en agosto de 2018 para, unha vez identificado, tomarlle declaración igualmente como investigado.Canto ao Concello, a xuíza cita tamén en calidade de investigado ao seu enxeñeiro xefe de Vías e Obras así como ao xefe de Urbanización e Infraestruturas, os cales deberán achegar xustificacións documentais en caso de ter realizado obras de mantemento e conservación antes do derrubamento. O auto tamén pide diversa documentación ao Porto, o Concello e o Real Club Náutico de Vigo, veciño da estrutura afundida, sobre posibles queixas ou reclamacións previas sobre o estado da zona.Tras o sinistro, o cruce de acusacións entre Porto e Concello levou á creación, por iniciativa de En Marea e BNG e co consentimento do PP, dunha comisión de investigación política no Parlamento de Galicia na que o PSdeG rexeitou participar. Á espera aínda das súas conclusións, o presidente Feijóo chegou a prexulgar que a comisión poría o foco na responsabilidade do Concello máis que na Autoridade Portuaria. Pola súa banda, na súa comparecencia na mesma o alcalde, Abel Caballero, insistiu en que o afundido foi unha estrutura portuaria e que tras o accidente Feijóo buscou "un ataque a Vigo e ao seu alcalde".


Summary: O que fora líder do PSdeG senta no banco de acusados, con outras catro persoas, por un presunto delito de prevaricación continuada cando era rexedor do municipio do Carballiño (entre os anos 1995 e 2005). Fálase de irregularidades en até 60 contratos de empregadas e empregados para o Concello.

O terceiro día do xuízo ao ex secretario xeral do PSdeG, Manuel Pachi Vázquez, por presunta prevaricación cando era alcalde do Carballiño decorreu coas declaracións de até nove empregadas e empregados que intentaban demostrar que se cumpriron os principios de capacidade e méritos nas súas contratacións. Curiosamente, varias das persoas chamadas afirmaron non lembrar ben como foran as súas entrevistas ou as fases para conseguir o contrato do Concello "porque pasaron moitos anos". Nesta vista na que están acusados Vázquez e outras catro persoas, para as que a Fiscalía pide inhabilitación política, as traballadoras deron diferentes versións. Moitas das testemuñas xa están xubiladas e, en xeral, dixeron non ter os detalles de como se incorporaron ao cadro de persoal do Carballiño. En calquera caso, afirmaron que houbo probas entre diferentes candidatos. "Decateime dunha para para mecánico, presenteime e fixéronme as probas nun taller", comentou un ex operario. Mais non houbo máis detalles. Papel da secretaria municipal Tamén compareceron dous técnicos municipais que comentaron que a secretaria municipal "participaba activamente nos procesos de selección", algo que ela (que tamén está a ser xulgada) negara na vista oral previa. O primeiro destes empregados indicou que moitas das altas eran grazas a "subvencións de entidades públicas", gran parte da Xunta, e que xa había unhas condicións marcadas previamente.


Summary: O Observatorio da Mariña pola Igualdade quéixase de que os recortes do Goberno español se ceben "coa loita contra a violencia de xénero", destinando un 21% menos de orzamento á prevención desta lacra e á atención directa ás mulleres que a viven

Facendo fincapé na feminización da pobreza que se acentúa da man dunha crise na que as mulleres son dobremente agredidas, como traballadoras --remuneradas ou non-- e como mulleres, o Observatorio da Mariña pola Igualdade demandou esta quarta feira máis políticas de prevención e mellora na atención directa a aquelas persoas en situación de violencia machista. Entenden que é precisa unha delimitación de prioridades de gasto adaptadas á realidade social. E é que "a cidadanía aínda non sabe que é a violencia de xénero, nin como parala". Porque existe "falta de coordinación e funcionamento dos distintos axentes que interveñen na atención ás mulleres" --persoal das FCSE, da xudicatura, da avogacía, persoal sanitario ou dos servizos sociais--. Porque "contan o trato humillante" que sofren moitas das que dan o paso de denunciar. A violencia machista asasinou 16 mulleres en catro meses no Estado español neste ano. Dúas eran galegas. 21% menos do orzamento respecto ao 2011Con este panorama, o Observatorio alerta da redución nos orzamentos do Estado para o 2012 nas políticas dirixidas a paliar os malos tratos ás mulleres. O presuposto global da Delegación do Goberno para a Violencia de Xénero é de 23.905.000 euros, un 21% menos --6.457.180 euros-- menor que en 2011. "Evidénciase unha total falta de sensibilidade" con esta problemática, e os recortes "cébanse coa igualdade e a loita contra a violencia de xénero" Os fondos destinados á loita contra a violencia machista "sofren unha tesourada superior á do orzamento total do ministerio do que dependen, Sanidade, Servizos Sociais e Igualdade". Este departamento ten para este ano un 13,75% menos (2309 millóns de euros). A isto hai que endadirlle, xa que estamos ante un problema multidimensional e de carácter transversal, os recortes das áreas de Educación e Sanidade. De Educación, porque a única prevención da violencia a longo prazo é a través da educación en igualdade. E na Sanidade vai afectar na atención ás mulleres, no tempo para a detección da violencia de xénero. Así as cousas, o Observatorio da Mariña pola Igualdade informa de que se manterán tres servizos de atención ás mulleres en situación de violencia machista: o servizo teléfonico do 061, as pulseiras GPS para os agresores e o teléfono de emerxencias con localizador de chamada e servizo 24 horas (Atenpro). Mais o que non contemplan os orzamentos deste ano é unha partida específica para o programa de reeducación de maltratadores, que supuña un custo dun millón de euros. A última morta, unha galega emigrada en MadridSegundo os datos facilitados polo colectivo feminista, o 71% redúcese o presuposto destinado ás campañas publicitarias de sensibilización e contra a violencia machista, xa que se considera "que o gasto publicitario non é prioritario". Desde o Observatorio cuestionan o que consideran "unha falta de coñecemento da realidade", apostando por "reciclar e reutilizar" as campañas ou por difundir estas unicamente a través das redes sociais, tendo en conta que en moitas casas do rural nin sequera hai internet. "A alfabetización dixital non é universal nin pública", critican desde o colectivo. Estase a incumprir a lexislación vixente e isto está repercutindo en cuestións tan básicas como na atención ás propias vítimas da violencia de xénero. Esta semana morría en Madrid unha muller asasinada polo seu marido. Juventina, galega emigrada, "fixera chamadas ao 061, @s veciñ@s avisaron á policía ante unha discusión de gravidade a horas intempestivas, os axentes presentáronse alí e saltáronse o abc básico: Non se pode entrevistar á vítima e ao agresor xunt@s e os servizos de atención ás vítimas teñen que respostar ante calquera indicio".


Summary: A comisaria europea de Emprego, Marianne Thyssen, confírmalle ao socialista José Blanco que as autoridades comunitarias agardan dende o pasado 10 de decembro por "información" dos cursos de formación presuntamente fraudulentos para decidir se inician unha investigación propia.

Unha investigación europea mentres se veta a investigación no Parlamento de Galicia. É o posible escenario que ten por diante a póla administrativa da Operación Zeta, a trama de presunta fraude en cursos de formación supostamente liderada polo empresario coruñés Gerardo Crespo. Cando resta algo máis dun mes para que a trintena de persoas imputadas na causa comecen a declarar ante a xuíza a comisaria europea de Emprego, a belga Marianne Thyssen, vén de lle confirmar ao eurodeputado socialista José Blanco que está a agardar por información da Xunta para determinar se hai motivos para abrir unha investigación de seu. Thyssen vén de responder á pregunta formulada ao respecto por Blanco tras o levantamento do segredo de sumario da investigación. Dado que os cursos foron "financiados con fondos europeos xesitonados pola Xunta e que a investigación xudicial provocou a dimisión dun director xeral do Goberno galego" o parlamentario do PSOE preguntáballe se tiña coñecemento "dos feitos investigados pola Xustiza galega" e se "mantivo contacto coas autoridades galegas ou españolas en relación a estes feitos". E, efectivamente, o Executivo comunitario é consciente do que acontece co caso que veu axitando a política galega neste outono. "A Comisión está ao corrente da investigación que están desenvolvendo as autoridades españolas en relación cuns cursos de formación en Galicia", explica Thyssenn na resposta, na que aclara ademais que, "inmediatamente despois das publicación dos primeiros informes", foi a propia Comisión a que "pediu ás autoridades nacionais que xestionan o Fondo Social Europeo", isto é, en última instancia, á Consellería de Traballo da Xunta, "que comprobasen se os proxectos que implicaban unha presunta fraude foron cofinanciados" con este fondo comunitario. Ademais, advertiu da necesidade de "tomar as correspondentes medidas correctivas e preventivas" se este caso se dera. Do mesmo xeito, "a Comisión informou á OLAF". "A Comisión podería iniciar a súa propia investigación sobre este caso", advirte Thyssen en resposta a Blanco Unha vez feito este requerimento "dende o 10 de decembro non se recibiu ningunha resposta das autoridades nacionais sobre este asunto", confirma a comisaria. Cando esta información chegue a Bruxelas e, "en función dos datos transmitidos, a Comisión podería iniciar a súa propia investigación sobre este caso", advirte. A xuízo de Blanco da resposta Comisión cabe concluír que "o Goberno retén información á Comisión Europea sobre a fraude nos cursos de formación de Galicia". Xunta e PP vetan a investigación en Galicia Esta advertencia da Comisión Europea chega mentres, en Galicia, a Xunta e o PP se veñen negando sistematicamente á apertura dunha comisión de investigación con, entre outros argumentos, que xa hai unha investigación xudicial en marcha ou que indagar dende o Parlamento implicaría "politizar". Asemade, nas últimas semanas o propio presidente, Alberto Núñez Feijóo, negouse a comparecer sobre a trama e a aclarar os seus contactos co presunto conseguidor da mesma, o empresario Pachi de Lucas. Do mesmo xeito, os populares e a conselleira de Traballo chegaron a afirmar e a negar nunha mesma comparecencia que a Xunta está sendo investigada pola Xustiza no marco desta operación contra a corrupción.


Summary: A súa praza vai ser ocupada por Flora Miranda (Compostela Aberta).

"Como militante de Podemos e deputada de En Marea no Parlamento galego, comunico que con data do 1 de setembro entrego a miña acta de deputada. Complicacións de saúde non me pemitiron desempeñar as responsabilidades de maneira adecuada nos últimos meses", afirma Barahona —persoa próxima á secretaria xeral de Podemos Galiza, Carmen Santos— no seu perfil de Facebook. Coa marcha de Barahona do Pazo do Hórreo e a saída de Pancho Casal da formación —o coruñés está aliñado con Luís Villares—, Podemos perde representación no grupo parlamentar de En Marea, aínda que, con 5 escanos, continúa a ser o colectivo partidario con maior presenza no seo da confluencia.


Summary: A vila lucense celebrou uns polémicos festexos entre as protestas de veciños e cargos públicos. A localidade é unha das tres que aínda acolle touradas no país, onde tan só se celebran xa cinco corridas ao ano. O apoio social á abolición aumenta con 245.000 sinaturas en Galicia contra a tauromaquia.

Triacastela acolleu este pasado sábado un polémico festexo taurino, herdado do veciño concello de Sarria, onde a saída do PP do goberno local tras o 24M propiciou a fin do espectáculo de tortura animal nas súas festas. O empresario que organizaba a tourada sarriá, apoiado por un edil do PP da vila, facilitaron a mudanza, que a alcaldesa de Triacastela, a tamén popular Olga Iglesias, acolleu de bo grao. Malia a posición en contra de moitos veciños, dos carteis de múltiples establecementos da localidade contra a idea, da ameaza de boicot turístico por parte dos moitos visitantes e peregrinos que chegan ao lugar e mesmo da forte chuvia e da lameira na que se converteu a praza portátil, a teima da administración local deu o seu resultado. Nin as protestas dos vedciños nin as fortes chuvias impediron a celebración das touradas en Triacastela A vila lucense sitúase así como unha das xa escasas e residuais localidades que acollen touradas en Galicia: Padrón, cunha novillada menor no mes de abril; Pontevedra, co habitual cartel nas festas da Peregrina; e Triacastela, que decidiu organizar agora o espectáculo de tortura animal que o seu concello veciño rexeitou tras o cambio político. Cinco festexos en tres localidades, fronte aos oito en seis localidades que se organizaran en 2013 ou os 64 que tiveran lugar entre 2008 e 2012 en trece vilas do país, segundo datos achegados pola propia Xunta. Dunha media duns doce espectáculos taurinos ao ano en máis dunha ducia de concellos aos cinco festexos e tres municipios de 2015, un descenso do 64% con respecto a 2009, segundo aclara Galicia Mellor sen Touradas (GMST). A retirada das subvencións públicas na Coruña, o que implicou a desaparición dunhas touradas nas que o Concello gastara 2,2 millóns nos últimos vinte anos, foi o símbolo máis visible dun aumento da mobilización social pola abolición que se veu correspondido en moitos lugares polo cambio político nas últimas eleccións municipais. Tan só tres localidades (Padrón, Triacastela e Pontevedra) acollen algún tipo de festexo taurino en Galicia fronte ás máis dunha ducia de hai poucos anos "Menos do 1% dos concellos de Galicia acolle touradas", aclara Rubén Pérez, voceiro de GMST, que sinala tamén que os propios datos do Ministerio de Cultura indican que só o 0,8% dos galegos declara asistir a corridas de touros, unha porcentaxe que será aínda menor nos datos de 2015. Ademais, a asistencia e o número de festexos nas localidades que aínda manteñen as touradas é cada vez menor. Pontevedra pasou das catro touradas -e mesmo cinco de hai algúns anos- ás tres da actualidade, mentres que en Triacastela non se logrou encher unha praza móbil con capacidade para 2.000 persoas, fronte ao aforo de 2.500 que tiña a de Sarria. E iso, "malia o elevado número de convites que se repartiron entre veciños e locais da vila", tal e como destaca Rubén Pérez, un dos presentes na manifestación antitaurina do pasado sábado. A organización da que é portavoz, ademais, vén de trasladar á Valedora do Pobo a súa preocupación polo acceso libre d enenos e nas á tourada desta fin de semana. Hai menos touradas e menos público nos escasos festexos taurinos que se celebran no país Antes, entre 150 e 200 persoas participaron nunha mobilización na que "houbo tensión, pero para nada violencia nin problemática ningunha"."Había veciños, peregrinos e unha importante representación de cargos electos", destaca Pérez, que cre que a implicación de concelleiros e deputados "é algo moi importante". Entre os asistentes á manifestación, o voceiro do BNG no Concello de Lugo, Rubén Arroxo; o portavoz de Lugonovo, Santiago Fernández Rocha; o deputado provincial do Bloque Cosme Pombo, o concelleiro nacionalista de Sarria, Efrén Castro; ou a concelleira do PSdeG de Paradela e tamén deputada provincial, Sonsoles López. Foron algunhas caras visíbeis máis dunha corrente contra as touradas que cada vez está máis mobilizada. De feito, como destaca GMST, as peticións para acabar coas corridas de touros en Galicia superaron "un novo teito histórico" ao alcanzar as 245.000 sinaturas repartidas en tres solicitudes. Supón, xa que logo, unha "moi boa expectativa" para "trasladar a forza cidadá ás institucións con competencias para suprimir uns espectáculos de maltrato e violencia cara aos animais". Galicia supera xa as 245.000 sinaturas contra as touradas e o movemento abolicionista agarda que a supresión definitiva chegue a curto prazo da man dunha nova Xunta De feito, desde GMST son "moi optimistas" de cara a unha futura abolición das touradas en Galicia en canto a correspondencia de forzas varíe no Parlamento galego. A súa intención é presentar unha Iniciativa Lexislativa Popular (ILP) para a que tan só se requirirían 10.000 sinaturas, un número máis que asequible para un movemento abolicionista moi activo no país. A aprobación da supresión dos espectáculos taurinos, xa rexeitada polo PP noutras ocasións, precisaría de maioría simple na Cámara galega, unha condición que xa non semella imposible a curto prazo.


Summary: Arredor de cen persoas percorreron as rúas de Compostela até a Praza do Obradoiro para reclamar unha Compostela sen corrupción. No comunicado final reclamaron a disolución da corporación xa que, ao seu ver, non val xa ningunha outra posibilidade.

A demisión do alcalde Ángel Currás, imputado no caso Pokemon, significaría que en ano e medio o goberno municipal de Santiago de Compostela estaría presidido por tres alcaldes distintos, unha vez o cabeza de lista nas municipais Conde Roa se vira tamén na obriga de dimitir polas acusacións xudiciais. Arredor de cen persoas que participan na plataforma cidadá Compostela Transparente creada para demandar transparencia e eliminar a corrupción do goberno municipal manifestaron este domingo a súa oposición a calquera outra medida que non for a disolución da corporación municipal. María Díaz, encargada de ler o manifesto final na Praza do Obradoiro, diante do Pazo de Raxoi, sede do Concello, sinalou a vontade de "seguir presionando até que a corporación se disolva e se convoquen eleccións. Dada a situación mesmo sería máis razoábel que estivera presidido por unha comisión xestora". A manifestación convocouse despois de terse celebrado unha serie de asambleas previas desde que se coñeceu a imputación do alcalde. "É necesario a creación doutro modelo de organización do concello, baseado na autoorganización das persoas e na recuperación dos servizos públicos. Unha cidade democrática e plural onde caiban todas as expresións políticas e culturais, onde o pensamento non estea privatizado" defenden desde a plataforma cidadá que reclama transparencia e eliminar a corrupción do goberno municipal. As persoas participantes chamaron a atención sobre o forte control policial despregado arredor da marcha. Once furgonas policiais seguiron o percorrido, sete delas na propia Praza do Obradoiro na que se congregaron máis de corenta policías especiais aos que se lle sumaron membros da Policía Municipal e da Policía Nacional, segundo comentaron.


Summary: A Xunta confirma que hai 125 persoas que traballan na sanidade galega que deron positivo nas probas da COVID-19.

A Xunta da Galiza confirmou esta terza feira que hai un total de 125 profesionais sanitarios contaxiados polo coronavirus no país. Entre estas 125 persoas hai médicos, persoal de enfermería e outro persoal implicado no eido sanitario de todas as áreas da Galiza. Segundo o Goberno galego, neste momento as profesionais da sanidade contaxiadas supoñen o 9% das pacientes con COVID-19 detectadas na Galiza. Así mesmo, desde a Xunta explican que non todos os casos son de profesionais que resultaron infectados durante o seu exercicio profesional, pois algúns deles entraron en contacto co coronavirus por viaxes a Madrid e tamén pola visita de familiares procedentes da capital do Estado. Hai 5..400profesionais do persoal médico que están infectados polo coronavirus en todo o Estado español, segundo anunciou o propio Ministerio de Sanidade. Unha cifra que supón 12% do total de persoas que teñen Covid-19.


Summary: Un artigo na revista Scientific Reports recolle as conclusións dunha investigación que analiza a correlación entre as elevadas concentracións deste gas en determinados concellos de Galicia e o número de mortes por este tipo de cancro

Unha gran parte de Galicia presenta elevadas concentracións de gas radon Un grupo de investigadores do Laboratorio de Radon de Galicia da Universidade de Santiago veñen de publicar un artigo na revista Scientific Reports, que recolle o resultado dun dos seus estudos, no que analizan a correlación entre a exposición ao radon en Galicia e unha maior incidencia dos tumores cerebrais. Na investigación, o equipo relacionou o nivel de concentración de radon en cada un dos concellos galegos coa mortalidade rexistrada por mor deste tipo de cancros en cada localidade no período 1999-2008. En total analizáronse os datos de 251 localidades (as que tiñan, cando menos, tres medicións da concentración do gas), cunha media de 14 medicións en cada concello. O texto conclúe que existe unha "correlación significativa" entre niveis elevados de radon en espazos residenciais cunha alta mortalidade por tumores cerebrais. A correlación dáse tanto en homes coma en mulleres, pero é máis elevada aínda nas mulleres. O equipo, dirixido por Alberto Ruano-Ravina, reforzou os resultados cunha análise máis específica nos concellos para os que se conta con máis de cinco medicións. E suxire que se debe afondar nesta liña de traballo, para validar as conclusións, a través do uso de deseños epidemiolóxicos máis sólidos. O texto conclúe que existe unha "correlación significativa" entre niveis elevados de radon en espazos residenciais cunha alta mortalidade por tumores cerebrais. A correlación é máis elevada nas mulleres O pasado mes de novembro o Laboratorio presentou un detallado mapa das concentracións de radon residencial en Galicia, que revelaba que un total de 20 concellos de Galicia presentan unha media superior a 300 bq/m3 (becquerelios por metro cúbico de aire no interior) nas medicións realizadas polo Laboratorio. Noutros 41 concellos a media sitúase entre 200 e 300. A Axencia de Protección Ambiental norteamericana considera 148 Bq/m3 como nivel de referencia a partir do cal se pode considerar "perigoso"; pola contra, na UE entrará en vigor en 2018 unha nova directiva europea que elevará este límite ata eses 300 Bq/m3 (na actualidade é de 200). Distintas investigacións xa demostraron que a exposición ao gas radon é, despois do consumo de tabaco, o segundo factor de risco do cancro de pulmón e o primeiro en persoas que nunca fumaron. E, en concreto, os estudos clínicos realizados en Galicia polo grupo de investigación ao que pertence Ruano proban a maior incidencia deste cancro nas persoas non fumadoras que viven en espazos con alta concentración de radon. Agora, esta nova liña de investigación pode comezar a relacionar a presenza deste gas cos tumores cerebrais malignos. O Bolo, A Mezquita, Padrenda, A Pobra de Trives, Esgos, Cenlle, Fornelos de Montes, Samos, Cualedro, Mos, Sober, Campo Lameiro, Salceda de Caselas, Meaño ou Bueu son algúns dos concellos nos que se rexistraron nos últimos anos concentracións máis elevadas deste gas. E en todos eles dáse tamén unha maior incidencia dos casos de tumor cerebral, sobre todo nas mulleres, segundo recolle o estudo. Ciencia e tecnoloxía en Praza.gal ofrecida por  Consulta aquí o artigo: Residential radon exposure and brain cancer: an ecological study in a radon prone area (Galicia, Spain)


Summary: A plataforma Avante fixo público nas últimas horas o ataque homófobo do que foi vítima na noite do pasado sábado un mozo de Viveiro á saída dun pub desta localidade. Tal e como se fixo constar na denuncia, a agresión física, na que interviñeron varios rapaces menores de idade, foi precedida de insultos alusivos á másculinidade da vítima.

O ataque, polo que o agredido tivo que recibir atención médica por golpes na cara e no pescozo, súmase ao que sufriron este mesmo mes dúas rapazas menores de idade a mans nun parque de Carballo, tamén a mans dun grupo de menores. No caso ocorrido esta fin de semana en Viveiro, e segundo informan desde a organización de defensa dos dereitos LGTB, os agresores increparon a súa vítima con insultos homófobos, que se converteron en ataque físico cando o mozo lles pediu que o deixasen tranquilo. «Tirárono ao chan e lanzáronlle patadas na cara e no pescozo, que o deixaron case sen poder falar», sinalan desde a coordinadora de Avante LGTB, entidade que contactou co rapaz ao coñecer os feitos a través das redes sociais. Segundo fan notar desde esta plataforma, o denunciante non ten dúbidas ao vincular os feitos coa súa condición sexual, á vista dos insultos que recibiu no primeiro momento e de experiencias previas coa contorna dos atacantes. Os agresores increparon a súa vítima con insultos homófobos, que se converteron en ataque físico cando o mozo lles pediu que o deixasen tranquilo «Amosamos o noso máis firme reixeitamento a este tipo de actos, que atentan contra as nosas vidas, así como contra a incompetencia institucional que nos deixa sen amparo. Sabemos que a intención dos agresores é manternos caladas e asustadas, por iso nos posicionamos publicamente e sen medo», manifestan desde Avante LGTB. Tratamento no centro hospitalario A entidade tamén é crítica co tratamento que se lle proporcionou ao mozo no centro hospitalario. «No centro de saúde, o médico que o recoñeceu case nin o explorou, non atendeu as súas feridas e non as recolleu no parte de lesións, de maneira que lle permitise poñer a denuncia, polo que tivo que repetir o proceso despois de ir denunciar», recolle o seu comunicado. Segundo indican membros da coordinadora da asociación, foron os propios axentes policiais que lle tomaron declaración ao agredido para formalizar a denuncia os que o emprazaron a volver ao centro médico para solicitar un parte máis detallado das feridas, posto que o primeiro unicamente indicaba que os golpes eran «acordes» coa situación relatada polo doente. Entidades como a Rede Educativa de Apoio LGTBIQ+ –unha plataforma formada por educadoras, educadores e docentes de 98 centros de ensino do sistema educativo galego– veñen solicitando a ampliación e mellora da Lei LGTB galega, e reivindicando a necesidade de formación «obrigatoria, real e efectiva en diversidade sexual, de identidade de xénero e familiar de toda a sociedade, especialmente no sistema educativo, para erradicar toda conduta discriminatoria e violenta». Hai poucas semanas, a Rede denunciaba tamén a campaña lgtbifóbica da asociación Hazte Oír en centros educativos de todo o estado, por atentar «contra os dereitos fundamentais das persoas, o dereito á educación e a liberdade do ensino e fomenta o odio cara ás persoas e familias LBGTIQ+»


Summary: O comité electoral tomou esta decisión após a 'treboada' desatada en certos sectores da plataforma pola elección de Xosé Mosquera, de Compromiso por Galicia, como candidato.

O comité electoral de Ourense en Común decidiu que os resultados das primarias realizadas pola formación para elixir candidato a alcalde teñen que ser validados pola asemblea xeral. Este organismo elaborou un informe sobre o proceso que terá que ser votado nesa asemblea. Daquelas primarias -no que tomaran parte 1.500 persoas- saíu eleito Xosé Mosquera -de Compromiso por Galicia- como alcaldábel, por unha marxe duns 20 votos sobre Miguel Doval, membro do movemento veciñal. A segunda máis votada fora Ana Bande, tamén de Compromiso por Galicia. Mais os resultados non gostaron en certos sectores de Ourense en Común, algo que transcendeu xa desde un principio e que se plasmou en asembleas e fóra delas. Unha plataforma que se enmarca na denominada 'nova política' levando como candidato a unha persoa con décadas na política, pasando por formacións como Coalición Galega, PNG-PG ou BNG, non é acaido, sostiñan os críticos. Foi o máis votado nas primarias, nun proceso totalmente democrático, alegan os partidarios. O comité electoral de Ourense en Común reuniuse esta fin de semana e optou por se lavar as mans, acordando que sexa a asemblea xeral quen decida sobre se valida ou non o resultado das primarias. Alegan que no proceso houbo 'campañas paralelas'.


Summary: Afectará todo o persoal de todas as empresas que traballan no aeroporto: AENA, compañías aéreas, limpeza, mantemento, seguridade privada, servizos auxiliares, etc., que suman un colectivo de arredor de 1.000 persoas.O conflito deriva do feche da cantina para os traballadores e traballadoras.

A coordinadora do comité intercentros do aeroporto Rosalía de Castro de Compostela, coñecido tamén popularmente como Lavacolla, informou que a asemblea de persoal acordou a convocatoria de varias xornadas de folga parcial en agosto e setembro para esixir que se manteña o servizo da cantina en condicións similares ás se veu prestando dende hai máis de 60 anos Pablo de Prado, en representación do comité, denunciou que o director de aeroportos do Grupo II, Julián Cámara, negouse a recibir a coordinadora (que representa a todo o persoal de todas as empresas que prestan servizos no Rosalía de Castro) e só aceptou reunirse co comité de centro de AENA. "Solicitamos a reunión para pedirlle que cumprira coa Proposición Non de Lei aprobada por unanimidade no Parlamento galego ". A través desa PNL,a Cámara galega instou a empresa pública a que manteña a cantina do persoal cuns prezos similares e nas mesmas condicións que tiña. O representante sindical reiterou que a única demanda do persoal é que se manteña o servizo de cantina, que leva 64 anos ininterrompidos funcionando no aeroporto de Santiago. AENA e a empresa concesionaria tiveron en 2018 uns beneficios de por volta de 1500 millóns de euros Advertiu que a folga afectará a todo o persoal de todas as empresas que traballan no aeroporto: AENA, compañías aéreas, limpeza, mantemento, seguridade privada, servizos auxiliares, etc., que suman un colectivo de arredor de 1.000 persoas. A cantina é a pinga que reborda o vaso. O cadro de persoal denuncia "recortes inxustificados por parte de AENA "na práctica totalidade dos servizos dependentes. "Algúns deles moi graves, como a non cobertura do servizo de enfermería nun aeroporto que permanece aberto 24 horas e que conta con 3 millóns de pasaxeiros". Tamén denunciaron a privatización do aparcadoiro, que supuxo que os empregados teñan que pagar por ir ao seu posto de traballo. A isto engaden a sobrecarga de traballo das diferentes contratas: limpeza, seguridade, etc., que manteñen os mesmos cadros de persoal que tiñan na antiga terminal a pesar de que a nova ten o dobre de superficie e un millón máis de pasaxeiros. Así como o incumprimento das empresas de handling na cobertura dos postos de traballo establecidos no prego de AENA.


Summary: No Día Mundial das Aves, Adega anuncia que vai denunciar os feitos ante a Fiscalía após o Valedor recoñecer que a actuación da Xunta é prexudicial neste caso. Nos Canóns do Sil habitan unha das escasas parellas existentes na Galiza de águia real.

Apenas media ducia de parellas de águias reais (Aquila chrisaetos) habitan na Galiza, sendo unha especie en perigo crítico de extinción e que é obxecto dun Plano de Recuperación. Algunha destas poucas parellas reprodutoras de águia fixaron nos Canóns do Sil, na Ribeira Sacra, o seu hábitat. A obriga da Xunta sería a de protexer e conservar un valioso patrimonio para o país. Mais o goberno galego estaría a xogar un outro papel, como vén de denunciar, coincidindo coa celebración este domingo do Día Mundial das Aves, a asociación ambientalista Adega. A Asociación para a Defensa Ecolóxica da Galiza reitera neste día a denuncia feita hai un ano sobre a construción dun heliporto turístico nun cámping ubicado no concello de Parada do Sil, en pleno LIC dos Canóns do Sil. Desde aí, helicópertos faría voos turísticos sobre a zona, área de cría das parellas de águias reais, uns voos que poderían, denuncian os ambientalistas, ter graves consecuencias sobre esta especie e a súa conservación. Para o Valedor, a actuación da Xunta "resulta claramente perxudicial para o ben xurídico protexido", a aguia real Gravidade A gravidade dos feitos levou a Adega a pedir á Xunta que fixese unha investigación. O Valedor do Pobo notificou a Adega que, sinala este colectivo, a actuación da Xunta limitouse a "iniciar un expediente sancionador... e deixalo caducar; negarse a facilitar información tanto a ADEGA como ao Valedor e impedir a personación da nosa entidade no expediente sancionador contra Aeronaves del Noroeste SL". Complicidade Alén disto, para o Valedor, a actuación da Xunta "resulta claramente perxudicial para o ben xurídico protexido [a aguia real] pola norma sancionadora que quedou sen efectividade". Por todo isto, desde Adega anúnaciase que van poñer en coñecemento da Fiscalía este comportamento da Xunta "para que dirima as eventuais responsabiliades. Porén, pola súa incompetencia, desprezo polas leis, bulra ao Valedor e prácticas escurantistas, os actuais responsábeis da Dirección Xeral de Conservación da Natureza non deberían seguir nin un minuto máis tendo conta do noso patrimonio natural".


A lei dá 30 días aos alcaldes e alcaldesas tras as súas investiduras para convocar un ou varios plenos extraordinarios nos que informen do reparto de áreas nos seus gobernos municipais e establezan a organización interna de cada concelloInvestidos os alcaldes e as alcaldesas o pasado sábado, agora toca establecer as estruturas de goberno de cada concello e designar as persoas encargadas de cada área, algo que nas cidades de Vigo, Santiago e Pontevedra xa está claro mentres que no resto a situación oscila entre a de Lugo, onde xa está asinado o acordo de goberno entre PSdeG e BNG e falta concretar os nomes para cada área, e a da Coruña, onde o reparto de áreas e a organización municipal en xeral quedou pendente de que PSdeG retome conversas con Marea Atlántica.A lei establece que "dentro dos trinta días seguintes ao da sesión constitutiva, o alcalde convocará a sesión ou sesións extraordinarias do Pleno da Corporación que sexan precisas" para aprobar cuestións como a periodicidade de sesións do Pleno, o nomeamento de representantes da Corporación nos órganos colexiados nos que deba estar representada ou informar dos seus nomeamentos de tenentes de alcalde, membros da comisión de goberno e delegacións de áreas de goberno, así como establecer os soldos e organización interna de cada Concello. A falta de 28 días para que se cumpra ese prazo, isto é o que se sabe da composición dos gobernos nas sete cidades galegas:VigoA amplísima maioría absoluta que ten Abel Caballero permitiralle mesmo prescindir dalgún dos seus 20 concelleiros para que se dediquen á Deputación de Pontevedra e non tanto ao ConcelloEn Vigo a amplísima maioría absoluta que ten Abel Caballero permitiralle mesmo prescindir dalgún dos seus 20 concelleiros para que se dediquen á Deputación de Pontevedra e non tanto ao Concello. Este luns xa celebrou a primeira xunta de goberno do seu cuarto mandato e fixo público este reparto de responsabilidades:Abel Caballero, alcaldeCarmela Silva, primeira tenente de alcalde e área de Patrimonio HistóricoJavier Pardo, segundo tenente de alcalde e áreas de Fomento ou Vías e Obras, Servizos, Limpeza, Transportes e AugaElena Espinosa, terceira tenente de alcalde e áreas de Economía, Seguridade e Réxime InteriorMaría José Caride, cuarta tenente de alcalde e áreas de Urbanismo e TerritorioAbel Losada, áreas de Cultura, Emprego e Participación CidadáAna María Mejías, áreas de I+D e Dinamización AdministrativaCarlos López Font, portavoz e coordinador do goberno localJaime Aneiros, área de FacendaManel Fernández, área de DeportesYolanda Aguiar, áreas de Política Social e Candidatura das Illas Cíes a Patrimonio da HumanidadePatricia Rodríguez, áreas de Contratación, Patrimonio e Xestión MunicipalÁngel Rivas, áreas de Parques e Xardíns, Comercio e Festas especiaisNuria Rodríguez, área de Medio AmbienteGorka Gómez, áreas de Xuventude e EducaciónUxía Blanco, áreas de Igualdade e Normalización LingüísticaMaría Lago, áreas de Festas e TurismoOs concelleiros Santos Héctor, Isaura Abelairas e Ana Laura Iglesias non terán área asignada e serán propostos como deputados provinciais, xunto con Carmela Silva, candidata a presidir a Deputación, Carlos López Font e Gorka Gómez.A CoruñaO reparto de áreas na Coruña espera a que se retomen as negociacións entre PSdeG e Marea AtlánticaNo Concello da Coruña o reparto de áreas de goberno e os nomeamentos para cada posto aínda deberán agardar ás negociacións que o PSdeG prevé retomar esta semana con Marea Atlántica e BNG, que xa ten claro que non vai entrar no goberno. Os socialistas, que barallan desde gobernar en solitario en minoría ata facelo en coalición ou chegar a acordos puntuais, asumen que tras a investidura de Inés Rey como alcaldesa o tempo corre e que sen decidir a organización concreta do goberno municipal e da estrutura do concello o mandato non empezará de xeito efectivo.OurenseO pacto xenérico divulgado entre Jácome e Baltar para o Concello e a Deputación de Ourense non concreta aínda o reparto de áreasEn Ourense a investidura como alcalde de Gonzalo Pérez Jácome, líder de Democracia Ourensana, foi posible o sábado tras divulgar a última hora do venres esa formación e o PP o pacto xenérico ao que chegaron a cambio de que DO apoie aos populares dentro duns días na Deputación de Ourense. Porén, ese acordo marco non concretou o reparto de áreas no Concello, pendente aínda de coñecerse e que podería comezar a ser concretado este martes.LugoEn Lugo PSdeG e BNG xa divulgaron a pasada semana o seu acordo de goberno en coalición pero aínda está pendente de coñecerse o reparto de áreasAo igual que en Pontevedra, a outra cidade que cogobernarán, PSdeG e BNG fixeron público a semana pasada o acordo programático para Lugo. Neste caso, malia que se debaullaron en detalle as principais actuacións a acometer, aínda non se concretou o reparto concreto de áreas municipais e os nomes dos concelleiros que asumirán cada unha. PontevedraEn Pontevedra BNG e PSdeG non só divulgaron xa a pasada semana o seu acordo de goberno senón tamén o reparto de áreasO goberno local formado por BNG e PSdeG xa fixo público a semana pasada non só o seu acordo de goberno senón tamén o reparto de áreas. Miguel Anxo Fernández Lores (BNG), alcaldeAgustín Fernández (PSdeG), primeiro tenente de alcalde e áreas de Educación, Deportes e SaúdeAnabel Gulías (BNG), Promoción da Cidade, Contratación, Xestión de Fondos Anabel Gulías (BNG), Promoción da Cidade, Contratación, Xestión de Fondos Edusi e Grandes Eventos DeportivosXaquín Moreda (BNG), áreas de Urbanismo e Patrimonio HistóricoDemetrio Gómez (BNG), áreas de Obras Urbanas e Transporte PúblicoCésar Mosquera (BNG), áreas de Ordenación do Territorio e InfraestruturasCarme da Silva (BNG), Patrimonio Municipal e AugaEva Vilaverde (BNG), área de Espazos Públicos UrbanosRaimundo González (BNG), áreas de Economía, Facenda, Persoal e ResiduosPaloma Castro (PSdeG), áreas de Benestar e IgualdadeGloria Blanco (PSdeG), áreas de Promoción Económica, Turismo e UniversidadeIván Puentes (PSdeG), áreas de Desenvolvemento Sostible e Medio RuralSantiagoInvestido como candidato máis votado sen lograr maioría, Bugallo está disposto a gobernar Santiago en minoría e este luns xa repartiu as áreas de gobernoEn Santiago o socialista Xosé Sánchez Bugallo foi investido alcalde por ser o candidato máis votado, pero sen lograr maioría. Malia a iso, está disposto a gobernar en solitario e este luns xa fixo pública a composición do seu goberno:Xosé Sánchez Bugallo, alcalde e áreas de Promoción Económica, Emprego, Comercio e MercadosMercedes Rosón, primeira tenente de alcalde e áreas de Urbanismo, Vivenda, Cidade Histórica e Acción CulturalGumersindo Guinarte, segundo tenente de alcalde, Delegado do Ano Santo 2021 e áreas de Presidencia, Relacións Institucionais e TurismoMilagros Castro, terceira tenente de alcalde e áreas de Políticas Sociais, Saúde, Medio Ambiente, Parques e XardínsGonzalo Muíños, cuarto tenente de alcalde e áreas de Mobilidade, Seguridade Cidadá e FestasMarta Abal, quinta tenente de alcalde e áreas de Economía, Facenda, Persoal, Contratación e Modernización da Administración LocalJosé Manuel Pichel, área de Medio RuralNoa Díaz, áreas de Educación, Mocidade, Igualdade e Políticas LingüísticasJosé Javier Fernández, áreas de Centros Socioculturais, Barrios e ObrasEsther Pedrosa, áreas de Deportes e Benestar AnimalFerrolO socialista Ángel Mato foi investido co apoio de Ferrol en Común e BNG pero aínda non se concretaron as negociacións para o goberno localEn Ferrol o socialista Ángel Mato foi investido alcalde o sábado co apoio tamén de Ferrol en Común e BNG. Porén, máis alá da investidura e de contactos "informais" privados e por separado con esas dúas forzas políticas, non houbo aínda grandes avances de cara á posible formación dun goberno bipartito ou tripartito nin tampouco ningunha aposta tan clara para gobernar en solitario como a dos socialistas de Santiago. A Mato, como a Rey na Coruña, a Jácome en Ourense ou en menor medida a Méndez en Lugo, quédanlle catro semanas por diante para concretar como será o seu goberno.


Summary: Abel Caballero sinala que é unha medida que se podería aplicar nos areais vigueses durante este verán e explica que tratará esta idea co comité asesor para a desescalada após o confinamento polo coronavirus.

O alcalde de Vigo, Abel Caballero, reivindicou esta terza feira a idea de estabelecer "cuadrículas" nas praias para garantir a seguridade e evitar posíbeis contaxios de coronavirus, e sinalou que é unha medida que podería aplicarse nos areais vigueses este verán. Nunha rolda de prensa telemática, Caballero, que tamén é presidente da Federación Española de Municipios y Provincias (FEMP), asegurou que "xa hai dez días" comentou esta idea nunha reunión da entidade municipalista estatal, antes de que a expuxese o presidente da Junta de Andalucía, Juan Manuel Moreno, coas súas "mesmas palabras". Abel Caballero admitiu que esa medida podería implementarse nas praias de Vigo, unha decisión que, en todo caso, quere analizar co comité asesor de expertos, no marco das actuacións que levarán a cabo para a 'desescalada' do confinamento. "Quero que o vexa o comité asesor. Trátase dunha idea inicial, estabelecer cadrados cun máximo de persoas. Esa idea ocorréusenos aquí, e non a descarto. Estamos a facer o estudo xa", afirmou. Segundo o alcalde, hai que "buscar, na nova normalidade, medidas que permitan a seguridade e o goce social", e proclamou: "Eu teño moitas ideas, vou moi por diante, outra cousa é que non o conte".


Summary: Compostela acolleu esta segunda feira unha xornada do Galo sobre o intelectual ferrolán. Francisco Rodríguez repasou algunhas das súas opinións no marco dunha sesión na que tamén se proxectou un documento audiovisual do autor.

"Carvalho é perenne, non caduca, e coas actuais circunstancias merece a permanencia continua e o título de mestre". Así o comentou o experto Francisco Rodríguez Sánchez nun coloquio decorrido onte no museo das Peregrinacións de Compostela. A actividade, "Ricardo Carvalho Calero. Tempo de esperanza" -organizada pola Asociación Cultural O Galo coa colaboración do Concello de Compostela e o apoio da Asociación de Escritoras en Lingua Galega (AELG)- tamén contou cunha proxección na que o estudoso trasladaba o seu pensamento. Coa proximidade das Letras Galegas na honra da autora Xela Arias, non son poucas as institucións que continúan a render homenaxe tamén ao ferrolán, pois gran parte do asociacionismo cultural de base reclamou, sen éxito, á RAG a prolongación do Ano Carvalho Calero a 2021. O intelectual segue presente na mente de moitos estudosos, como é o caso de Francisco Rodríguez, que destacou a supervivencia do seu discurso en cuestións como a lingua. "Carvalho tiña unha obsesión científica, intelectual e tamén emocional e humana pola sorte do galego", subliñou, deixando claro en declaracións a Nós Diario que o profesor e escritor pretendía que a lingua tivese "dereitos propios" e que era preciso restaurar os seus usos sociais. Rodríguez destacou que o ferrolán era "favorábel á unidade do galego e o portugués porque son basicamente o mesmo", pero estaba máis preocupado por esa recuperación do idioma en todos os ámbitos posíbeis. Así, aludiu á actualidade da defensa que facía pola "restauración" do idioma nun momento no que "o galego pode quedar reducido a un grupo endogámico de profesionais e a un uso puntual pero non colectivo". Na súa intervención, Rodríguez destacou outras dúas características fundamentais de Carvalho: "Era un autodeterminista no sentido de que Galiza tiña que definir ela por si propia os seus destinos, o que debía ser, como... Sen tutelas nin subordinación a ninguén", aclarou. Igualmente fixouse no estudo "da evolución literaria" do país sendo "pioneiro o adaíl da sociolingüística". Con esta entrega "á causa da liberdade" acabou padecendo a "represión". Segundo Rodríguez hai algo básico que explica a súa actitude: "O pobo galego existe, merece atención das galegas e galegos e tamén quería facer da Galiza un 'pobo normal' que se identificase coa súa propia lingua e que fose consciente de que tiña unha cultura específica que pagaba a pena seguir desenvolvendo".


Para enxergarmos a realidade do terrorismo yihadista cómpre enfrontar as solucións dende a perspectiva europea, desenvolvendo a escalas continental e local todas as actuacións de represión e prevención a curto prazo que sexan compatíbeis co Estado de Dereito e co contido esencial das liberdades. Urxe, neste senso, transformarmos a Europol nun auténtico FBI europeo que coordine as respostas de intelixencia ao terrorismo na Europa toda. Mais non haberá solución global e europea sen modificacións substanciais nas políticas de inclusión dos residentes musulmáns na Europa e sen unha remuda substancial das políticas exteriores europeas. A case totalidade dos terroristas actuantes na Europa non son refuxiados da guerra de Siria, senón nacionais europeos ou, cando menos, residentes estábeis. Na súa conversión en terroristas adoita ser decisivo o discurso dalgunhas mesquitas adoito financiadas polo diñeiro saudí. De feito, wahabismo e dinastía saudí son inseparábeis dende o século XVIII e a aplicación radical da sharia e o concepto de yihad son semellantes en cadansúas cosmovisións do réxime saudí e do Estado Islámico. Arabia Saudí é socio comercial privilexiado do Estado español no que atinxe á merca de armas, construción de infraestruturas e venda de petróleo. Os intereses comerciais de determinadas grandes empresas españolas son alí moi importantes e mesmo o anterior Xefe de Estado foi quen garantiu a subministración de petróleo saudí naqueles anos 1977 e 1978. Por que non se curta o financiamento saudí a moitas mesquitas españolas? Por outra banda, o apoxeo do Estado islámico veu da man da intervención militar USA, secundada polo Reino Unido, ao destruír a ditadura de Saddam Hussein en Iraq e financiar a oposición islamista á ditadura siria de Bashar al Assad. Os intereses petrolíferos occidentais preferiron Estados faliidos que remataron co apoxeo dun Estado Islámico que vendía barato o petróleo de Mossul a través de Turquía. Unha Turquía que tampouco quere destruír de todo aos yihadistas, porque non quere un Kurdhistan forte, reunificado e independente. Non pode haber loita eficaz contra o yihadismo sen actuar sobre estes parámetros. Cómpre analizalos polo miúdo e non mercarlle aos de sempre explicacións islamófobas de todo a cen.


Summary: GALERÍA DE IMAXES | A terra e a pedra do acceso ao castelo de Monterrei veñen de ser substituídas por cemento nun novo chanzo do polémico proceso que lle dá uso hoteleiro

"Que pensarían a cidadanía e os xestores patrimoniais se cementaran e alisaran o acceso ao Hostal dos Reis Católicos?" Con esa frase que a Plataforma cidadá en defensa do castelo de Monterrei atribúe a unha técnica do Consello da Cultura Galega exemplifica o que vén de pasar na considerada maior acrópole galega, o castelo de Monterrei, no que constitúe un novo chanzo do polémico proceso para darlle uso hoteleiro: A pedra e a terra do seu acceso tradicional veñen de ser sepultadas polo formigón. A terra e a pedra do acceso ao castelo de Monterrei veñen de ser substituídas por cemento nun novo chanzo do polémico proceso que lle dá uso hoteleiro A plataforma en defensa do castelo vén de distribuír unha serie de imaxes co antes e o despois das últimas actuacións alí realizadas. "As obras se realizan sen ningún respecto ao monumento, esnaquizando unha vez máis partes importantes da muralla do XVII coa mais absoluta impunidade, empregando materiais de carácter irreversible como o formigón armado e subindo o nivel dunha calzada co que se está alterando a volumetría do monumento, a autenticidade a integridade e a lectura histórica", salienta o colectivo, que lembra a textualidade do artigo 44 da Lei do Patrimonio Cultural de Galicia respecto aos bens de interese cultural (BIC): "O volume, tipoloxía, morfoloxía e cromatismo das intervencións na contorna dos monumentos non pode alterar o carácter arquitectónico e paisaxístico da zona, nin perturbar a contemplación do ben". A plataforma lembra a súa longa loita contra o cambio de uso do castelo de cultural por hostaleiro impulsado pola propia Xunta que ao seu ver debera ser a principal responsable de conservar este ben declarado monumento histórico-artístico en 1931. Esta non é primeira vez nin a única zona do castelo que sofre a invasión do cemento. En 2015 xa se fixera unha actuación similar no patio do recinto.


Summary: Serían 291.187 de non incluírmos o colectivo de 'Denos', aquelas persoas que non computan por estaren anotadas nun curso de formación ou por buscaren o seu primeiro emprego. As férias de 'semana santa' só reduciron o paro en 1.636 persoas no País

Malia a pequena baixada que as férias de 'semana santa' trouxeron na cifra do desemprego rexistrada en marzo na Galiza, en 1.636 persoas, o terceiro mes do ano pecha no noso País cun total de 307.786 incluíndo @s 'Denos', aquelas persoas que non computan por estaren anotadas nun curso de formación ou por buscaren o seu primeiro emprego. Sen as contar, o número de demandantes quedaría en 291.187 persoas. Galiza é un dos nove territorios onde baixou o desemprego, unha caída que se pode achacar á semana feriada porque o paro reduciuse unicamente no sector servizos e por ser a primeira vez que cae en marzo desde 2008, último ano en que eses sete días cadraran integramente en marzo. Respecto do mes de marzo de 2012, a cifra medrou no País e son agora 14.392 máis @s traballador@s que non teñen emprego, un incremento interanual do 5,2%. Datos do Estado: 5.348.392 desempregad@s Até 5.348.392 persoas no desemprego son as rexistradas no conxunto do Estado, sumando o colectivo de Denos. Sen contabilizalo, a cifra total seguiría por riba dos cinco millóns de persoas, n@s 5.035.243 anotad@s. O respiro que ofreceron os últimos sete días do mes, que foron feriados, traduciuse en que 4.979 persoas atoparon un emprego na 'semana santa' e trouxo canda si a primeira caída no desemprego desde decembro de 2012.


Summary: Feijóo centra a responsabilidade nos socialistas despois de que os populares vetasen a petición unánime do Parlamento de Galicia tres veces en apenas ano e medio. Gonzalo Caballero subliña o "talante" do equipo de Sánchez e En Marea e BNG reclaman o desbloqueo das transferencias DOCUMENTO | O Goberno de Sánchez elimina o veto á lei do traspaso da AP-9 no Congreso

DOCUMENTO | O Goberno de Sánchez elimina o veto á lei do traspaso da AP-9 no Congreso A petición unánime do Parlamento de Galicia de que a titularidade da autoestrada AP-9 pase do Goberno central á Xunta vai ser á fin debatida no Congreso dos Deputados tras levantar o PSOE o veto co que durante anos o impediu o PP, pero nin populares nin socialistas aclaran que votarán nese momento. "Unha cousa é que se discuta e outra é votar a favor de que se aprobe", advertiu este xoves o presidente da Xunta, Alberto Núñez Feijóo. Feijóo centra a responsabilidade nos socialistas despois de que os populares vetasen durante anos a petición unánime do Parlamento de Galicia Despois de que o Executivo de Pedro Sánchez informase ao Congreso de que non ten impedimento en que se debata a proposición de lei remitida polo Parlamento de Galicia, este xoves Feijóo centrou a responsabilidade do que pase a partir de agora nos socialistas. "Veremos a postura dos grupos da Cámara, basicamente a do Goberno, que é quen ten a chave, sen o Goberno non se pode aprobar", di o presidente galego. Porén, aínda que ningún deles é determinante para o resultado da votación senón que unha decisión ou outra requirirá do que voten o resto de grupos, os populares contan con máis deputados que os socialistas. Preguntado por ese feito e por cal será o voto do PP, Feijóo non foi quen dicilo. "Que vai facer o PP? Eu teño claro que o que debería é votar a favor. Que fixo en anteriores ocasións? Votar en contra", admite Feijóo "Que vai facer o PP? Eu teño claro que o que debería é votar a favor. Que fixo en anteriores ocasións? Votar en contra", dixo o presidente. Feijóo asegurou que el seguirá a "trasladar" aos seus compañeiros de partido en Madrid a conveniencia de votar a favor do traspaso, pero engadindo a continuación que "o PSOE non nos transmitiu que vaia votar a favor desa transferencia", en referencia ao encontro que mantivo con Sánchez en xullo e no que o segundo limitouse a abrir a porta a esa posibilidade. Este mesmo xoves o secretario xeral do PSdeG, Gonzalo Caballero, foi preguntado por esa mesma cuestión e, ao igual que Feijóo, non aclarou cal vai ser a postura do seu partido en Madrid. O socialista centrouse en salientar o cambio de actitude e "talante" do Goberno central con Sánchez á fronte ao permitir agora o debate da iniciativa. Pero nada dixo sobre o sentido do voto socialista. En Marea e BNG reclaman ao novo Goberno central que desbloquee as transferencias a Galicia Pola súa banda, desde o BNG, grupo autor da primeira iniciativa legal aprobada no Parlamento de Galicia para a transferencia da AP-9, a súa súa portavoz, Ana Pontón, insistiu este mércores en que os socialistas deben desvelar xa cal vai ser o sentido do seu voto. Do mesmo xeito, En Marea vén insistindo na necesidade de que o novo Goberno socialista reinicie o traspaso de competencias a Galicia tras dez anos sen concretarse ningunha. Este xoves o seu vicevoceiro no Parlamento de Galicia, Antón Sánchez, considerou unha "boa nova" o desbloqueo do debate, reclamou a PSOE e PP que voten a favor do traspaso da AP-9 e insistiu en que o resultado final ten que ser "o seu rescate para o público", que considera "economicamente factible".


Summary: José Pose Vaquero, primeira das testemuñas en participar no xuízo pola catástrofe do Prestige, asegura que a decisión das autoridades marítimas dificultou o traballo de salvamento. A segunda testemuña, o ex-capitán marítimo da Coruña, mantivo que a decisión das autoridades foi a correcta.

Comezaron a declarar hoxe as primeiras testemuñas citadas para o xuízo do Prestige que se desenvolve na Coruña desde o pasado 16 de outubro. Case dous meses despois pasaron polas instalacións de Expocoruña os únicos acusados: o capitán do Prestige, Apostolos Mangouras, o xefe de máquinas, Nikolaos Argyropoulos e o ex-director xeral da Mariña Mercante, José Luis López Sors. Despois dos seus interrogatorios toca agora escoitar as 133 testemuñas que se citaron comezando por José Pose Vaquero, xefe do Centro de Coordinación de Salvamento de Fisterra. Hoxe declararon José Pose Vaquero e o ex-capitán marítimo da Coruña, Ángel del Real. O primeiro, xefe do Centro de Coordinación de Salvamento de Fisterra en 2002, valorou como negativo o afastamento da costa despois de que o petroleiro estaba estabilizado e contaba con remolque. Despois cuestionou a orde de que se seguise a afastar despois tal e como estaba o mar e as dificultades para salvamento. "Dificultaba o traballo". Asegurou que houbo posibilidades de salvalo "nun lugar refuxio" e confirmou que as autoridades tiñan por norma, daquela, afastar aos buques con problemas. José Pose Vaquero defendeu o traballo dos remolcadores que participaron no rescate eses días, aínda que recoñeceu que ningún dos dous eran de salvamento. "Empregouse os que había e máis". Segundo a súa opinión non era necesaria a participación de máis xente nesas primeiras horas polo perigo de expoñer "a máis xente" tal e como estaba a situación. Pose Vaquero cuestionou a orde de que se seguise a afastar o Prestige despois tal e como estaba o mar e as dificultades para salvamento A decisión "correcta" do ex-capitán marítimo da Coruña Ángel del Real, ex-capitán marítimo da Coruña, foi a segunda testemuña en declarar da xornada. A súa versión seguiu o camiño das declaracións de López Sors e insistiu en que a decisión de afastar o Prestige foi a "correcta". Asegurou que non había outra saída para o petroleiro que ir lonxe da costa "polo risco de que rompese". Desbotou calquera outra alternativa, como a de transvasar a carga. "Era imposíbel polo mal tempo". Despois traspasou a responsabilidade á empresa de salvamento que tiña que intervir antes de afundir o petroleiro. As seguintes testemuñas serán mañá Serafín Díaz, inspector marítimo do Porto da Coruña, e os tres controladores de centros zonais, capitáns e tripulacións dos remolcadores Ría de Vigo e Ibaizabal.


Summary: Garda Civil e Policía Autonómica iniciarán controis de tráfico nos vindeiros días. A Xunta decretou unha zona tapón noutras 16 localidades límitrofes, nas que os e as produtoras tamén deben declarar as plantacións e os tubérculos recollidos non se poderán dedicar a sementar

A conselleira do Medio Rural e o delegado do Goberno mantiveron esta martes unha xuntanza con responsables da Garda Civil e a Policía Autonómica co obxectivo de coordinar os efectivos das dúas administracións no labor de control da couza da pataca para evitar a súa extensión. Neste senso, Garda Civil e Policía Autonómica iniciarán nos vindeiros días controis de tráfico nas estradas dos 31 concellos afectados pola praga, nos que está prohibido o tránsito de tubérculos "salvo que se realice baixo seguimento oficial como traslado aos vertedoiros autorizados". O incumprimento desta norma será castigado con multas que van dende os 300 ata os 3.000 euros. A entrada de pataca nestes concellos será só para consumo directo e irán preparadas e envasadas para o comprador final. En todo caso, estas xa nunca poderán saír da área demarcada, unha vez fosen almacenadas en instalacións localizadas neste entorno. A Xunta decretou unha zona tapón noutras 16 localidades límitrofes, nas que os e as produtoras tamén deben declarar as plantacións e os tubérculos recollidos non se poderán dedicar a sementar O pasado venres Medio Rural publicou unha resolución no DOG na que desenvolvía o real decreto do Ministerio de Agricultura, aprobado hai dez días e concretaba as accións prohibidas e tamén as actuacións previstas. Unha das novidades que presentaba esta resolución de Medio Rural era a incorporación dunha zona tapón, formada polos erreos comprendidos nunha franxa de 5 quilómetros ao redor dos límites dos 31 concellos afectados pola praga. Nesta situación están incluídos a totalidade dos termos municipais de Somozas, Moeche, Cerdido, Cedeira e Cariño. E, ademais, unha parte significativa doutras 11 localidades: Pontedeume, Monfero, Xermade, Muras, Vilalba, Cospeito, Castro de Rei, Pol, Meira, Ribeira de Piquín e A Fonsagrada. Nestes 16 concellos tapón tamén se aplicará o tratamento fitosanitario ás patacas, instalaranse trampas de feromonas e os tubérculos recollidos non se poderán destinar a sementar. Hai, igualmente, medidas de obrigado cumprimento para os almacenistas. Nos 31 concellos afectados está prohibido o cultivo de pataca durante dous anos, e tamén é obrigatorio o levantamento e destrución das patacas xa plantadas tanto neste ano coma en anteriores. Ademais, é preciso levar a cabo un tratamento fitosanitario nas parcelas de cultivo. Será a Xunta de Galicia a que asuma este traballo de transporte (en camións estanco) e a destrución dos tubérculos. Os almacéns deberán entregar todas as patacas e sementes, desinfectar e desinsectar axeitadamente os locais, instalar trampas específicas de feromonas e destruír os sacos e caixas que estiveran en contacto coas patacas infectadas ou simplemente na mesma estancia. A resolución publicada o pasado venres marcaba ademais un prazo de 15 días hábiles para comunicar as parcelas plantadas antes da entrada en vigor do Real decreto. Medio Rural publicará nos vindeiros días unha orde que recollerá as compensacións para aqueles produtores que tivesen que destruír pataca. As contías pecharanse en negociacións con Ministerio e o Goberno de Asturias para igualar as mesmas. Resolución de Medio Rural publicada o pasado venres Real Decreto 197/2017, de 3 de marzo


Summary: Cabeza de Manzaneda, principal protagonista da prestixiosa proba.

Coincidindo co final da Volta a España 2021 na Praza do Obradoiro de Compostela, Galiza acollerá entre o 2 e o 5 de setembro a Challenge da Volta a España, unha das probas máis importantes no calendario WorldTour feminino. Será a primeira vez que esta prestixiosa carreira, presentada esta terza feira oficialmente en Cabeza de Manzaneda, chegue a territorio galego. Contará con catro etapas. A primeira, con saída na Estación de Cabeza de Manzaneda (1.006 metros) e final na Rúa, tras 118 quilómetros e un porto de montaña de 1ª categoría. O percorrido levará as corredoras pola Pobra de Trives (749 m.), Larouco (526 m.), A Rúa (299 m.), Vilamartín de Valdeorras (310 m.), Alto da Portela (1.125 m., porto de 1ª), Prada (926 m.), A Veiga (882 m.), Santa Cruz (596 m.) e de novo pola Rúa, onde estará a meta. Ao día seguinte, a segunda etapa será unha cronoescalada individual en Cabeza de Manzaneda, cun percorrido de 7,3 quilómetros e un ascenso de case 500 metros até ascender aos 1.490. A terceira etapa, de 107,9 km, comezará de novo en Cabeza de Manzaneda e finalizará en Pereiro de Aguiar. Outra clásica etapa galega sobre un terreo moi exixente, con dous portos de montaña, de 3ª e 2ª categoría. O percorrido inclúe A Pobra de Trives (749 m.), o Alto da Cerdeira (943 m., porto de 3ª), Castro Caldelas (780 m.), Pedrafita (905 m.), Alto da Lama (930 m., porto de 2ª), Casestas de Rodicio (939 m.), Maceda (575 m.), o Pinto (505 m.) e final na localidade de Pereiro de Aguiar (505 m.). Para a derradeira xornada, as corredoras abandonará a montaña e trasladaranse á localidade das Pontes, de onte partirá a carreira nun percorrido con meta en Compostela ─moi posibelmente con chegada ao esprinte─ coincidindo co final no Obradoiro da Volta a España. Nesta proba en chan, as ciclistas pasarán polo Vilariño, Guitiriz, Teixeiro, Sesmonde, Pontecarreira, Sigüeiro e final na capital galega tras 107,4 quilómetros. Participación galega As etapas disputaranse en horario matinal. Existen moitas posibilidades de que o Team Farto de Pontevedra participe na Challenge, algo que se confirmará nos próximos días. O pontevedrés é o único equipo galego inscrito como profesional na Unión Ciclista Internacional. As mellores corredoras do mundo daranse cita nesta carreira, a máis importante a nivel estatal do calendario ciclista e que se disputa desde o ano 2015. A alemá Lisa Brennauer, do equipo Ceratizit-WNT Pro Cycling, foi a gañadora das dúas últimas edicións.